Jim Lowrie

James "Jim" Donald Lowrie (13. maaliskuuta 1853 - 25. elokuuta 1880) oli amerikkalaisen keskilännen karjareittejä vaeltava cowboy. Raskaan ja kiittämättömän työnsä takia hän ei juuri rikollisiakaan puuhia säikkynyt. Tämä asenne ajoi Lowrien monta kertaa lain väärälle puolelle. Hänen nuhteellinen elämänsä sai loppunsa Springfieldissä vuonna 1880, kun Pinkerton-agentit ampuivat häntä neljä kertaa selkään.

Tausta
Lowrie syntyi ja varttui Texasissa perheensä maatilalla, jossa hän oppi pojasta lähtien käsittelemään eläimiä. Jouduttuaan teini-ikäisenä lähikaupungissa toistuvasti tappeluihin ja muuhun ilkityöhön hänen isänsä karkotti hänet kotoa. Koditon Lowrie ajautui pian työskentelemään huonotapaisten karjapaimenten parissa, ja ryhtyi heidän mukanaan ajamaan nautalaumoja ympäri läntisiä Yhdysvaltojen alueita.

Vaeltavan cowboyn työssä sivistyneet käytöstavat saivat jäädä, ja toisinaan Lowrie houkuteltiin mukaan myös rikolliseen toimintaan, kun hänen kumppaninsa tarvitsivat lisää tulivoimaa. Vuosina 1875-1877 hän ei juuri ajanut karjaa ollenkaan, vaan ratsasti Hallin veljesten johtamassa jengissä ryöstämässä postivaunuja. Vuonna 1877 hän osallistui suureen junaryöstöön Nebraskassa, jossa hän ampui ja surmasi yhteensä kolme siviiliä ja yhden Nebraskan osavaltion lainvalvojan. Kerättyään teosta suuren etsintäkuulutuspalkkion Lowrie päätti lopettaa Hallien kanssa ratsastamisen, sillä hän pelkäsi, että laki ryhtyisi jahtaamaan häntä entistä innokkaammin. Hän palasi Texasiin ja ryhtyi jälleen ajamaan karjaa, pysyen kuitenkin kaukana Nebraskasta.

Vuoteen 1880 mennessä karjalaumat olivat ajaneet Lowrien Springfieldin kaupunkiin, jonne hän asettui ainakin väliaikaisesti taloksi. Rikkauksia varakkaassa maassa janoava Lowrie ryhtyi pian käyttämään menneisyydestään saatuja taitoja, ja alkoi ryöstelemään paikallisia rahakuljetuksia John Isbellin ja King Callahanin kanssa.

Lowrie ammuttiin saman vuoden elokuussa Springfieldin pankkiryöstöä seuranneessa ampumavälikohtauksessa surmattuaan sheriffi Hugo Thompsonin. Murhan suoritettuaan hän yritti juosta pois paikalta, mutta katolla valppaana olleet Pinkerton-agentit Stirling Christmas ja Bill Fordham ampuivat häntä kivääreillään selkään. Urbaanin legendan mukaan viranomaisten vedettyä hänen punainen huivinsa pois kasvoilta, paljastui hänen suunpieliltään euforinen hymy.

Lowrien suorittamat ryöstöt

 * Butcher's Creekin postivaunuryöstö
 * Union Midwest Missourin junaryöstö
 * Quaker County Bankin ryöstö